पाएं अपने शहर की ताज़ा ख़बरें और फ्री ई-पेपरडाउनलोड करें
पूर्व मुख्यमंत्री कमलनाथ ने दमोह विधानसभा उप चुनाव के नतीजे को मप्र से भाजपा की उल्टी गिनती बताया है। नाथ ने कहा है कि दमोह में आखिर जीत सच की हुई है। भाजपा की ‘जनता से पहले चुनाव को प्राथमिकता’ की नीति व सोच को जनता ने इस परिणाम से कड़ा सबक सिखा दिया है। भाजपा के झूठ, झूठी घोषणाओं, झूठे शिलान्यास, झूठे भूमिपूजन, सौदेबाजी व बोली की राजनीति, संवैधानिक व लोकतांत्रिक मूल्यों की हत्या, समाज को बांटने की राजनीति, नफरत की राजनीति के अंत की शुरुआत हो चुकी है।
दमोह की जनता ने देशभर में संदेश दे दिया है कि वो किस रास्ते पर चलना चाहती है। दमोह के मतदाताओं ने कांग्रेस पर भरोसा कर सच्चाई का साथ दिया है। अभी महामारी का दौर चल रहा है। इसलिए मैं समस्त कांग्रेस जनों से अपील करता हूं कि कोई विजयी जुलूस व रैली न निकालें। प्राथमिकता सिर्फ इस संकट काल में पीड़ित व जरूरत मंद लोगों की मदद करना है।
हार के कारणों की गहराई से करेंगे समीक्षा : शर्मा
भाजपा के प्रदेश अध्यक्ष व सांसद वीडी शर्मा ने दमोह उपचुनाव में हार के कारणों की समीक्षा की बात कही है। चुनाव परिणाम आने के बाद शर्मा ने मीडिया को जारी बयान में कहा कि दमोह विधानसभा उपचुनाव में जनता ने जो जनादेश दिया है, वह स्वीकार है। भाजपा हमेशा जनता की सेवा करती रही है और आगे भी करती रहेगी। कांग्रेस के उम्मीदवार को जीत मिली है, इसके लिए उन्हें बधाई है। चुनाव परिणाम के बाद अब जल्द ही आने वाले दिनों में भाजपा नेतृत्व दमोह के स्थानीय कार्यकर्ताओं, प्रमुख लोगों और चुनाव से सीधे जुड़े नेताओं के साथ बैठकर गहराई से चुनावी असफलता के कारणों की समीक्षा करेगा। शर्मा ने दमोह उप चुनाव को सफलतापूर्वक कराने के लिए दमोह की जनता, चुनाव कार्य में लगे अधिकारी-कर्मचारी और पार्टी कार्यकर्ताओं के परिश्रम को साधुवाद दिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn